Βασικό Ένστικτο 2

Υπόθεση

Σύμφωνα με την υπόθεση, ο ψυχιάτρος και υποψήφιος για πανεπιστημιακή έδρα Δρ. Μάικλ Γκλας αναλαμβάνει την ψυχιατρική αξιολόγηση της Κάθριν Τραμέλ μετά από ένα περίεργο δυστύχημα που συνέβη σε έναν διάσημο αθλητή παρουσία της μυστηριώδους συγγραφέα. Η εισήγησή του στο δικαστήριο είναι καταπέλτης για την Κάθριν, όμως η συγγραφέας λίγο αργότερα αφήνεται ελεύθερη από τις αρχές λόγω παλιότερης ψευδορκίας ενός μάρτυρα. Ο Ρόι Γουόσμπερν, αστυνομικός με ύποπτο επαγγελματικό παρελθόν, μετά την αποφυλάκισή της είναι αποφασισμένος να αποδείξει την ενοχή της με όποιο κόστος. Εν τω μεταξύ η συγγραφέας ζητά από τον Γκλας να ξεκινήσει συνεδρίες μαζί του και παρά την αρχική του άρνηση -για λόγους επιστημονικής δεοντολογίας και απορρήτου- να αναλάβει τη θεραπεία της, τελικά δέχεται, σαγηνεύεται από αυτήν και αρχίζει μανιωδώς να διαβάζει τα βιβλία της. Στις συνεδρίες οι ρόλοι μεταξύ ασθενούς και ψυχοθεραπευτή μοιάζουν να αντιστρέφονται. Η Μιλένα Γκάρντος, διακεκριμένη ψυχίατρος και μέντορας του Γκλας, τον συμβουλεύει να την προσέχει, αν και βρίσκει την περίπτωσή της ενδιαφέρουσα από ψυχιατρική άποψη. Η Κάθριν έχει ήδη αρχίσει έρευνες, προκειμένου να γράψει τη νέα της νουβέλα με κεντρικό πρόσωπο έναν ψυχίατρο και συναντιέται ακόμα και με τον ιδιόρρυθμο, πεπειραμένο και παλαίμαχο Γκέρστ, ένα άτομο από το οποίο εξαρτάται άμεσα η εκλογή του Γκλας σε πανεπιστημιακή θέση, κάτι που ο τελευταίος τόσο επιθυμεί. Ο Μάικλ τελικά παρασύρεται από τη θελκτική συγγραφέα σε ένα ερωτικό κι επικίνδυνο μονοπάτι πάθους, το οποίο θα επηρεάσει την προσωπική κι επαγγελματική του ζωή, καθώς κάποια πρόσωπα από το στενό του περιβάλλον έχουν πια βρεθεί δολοφονημένα. Ο Γουόσπερν ζητά από τον Γκλας να καταθέσει εναντίον της Τραμέλ, αν και δεν έχουν βρεθεί αποδεικτικά στοιχεία για την όποια ενοχή της, για να μπορέσει να τη συλλάβει και να μην προκύψει κι άλλος θάνατος. Ο ψυχίατρος μεταβαίνει στο αρχείο γνωστής εφημερίδας και ανακαλύπτει επιβαρυντικά στοιχεία για έναν αστυνομικό, ο οποίος δεν κατονομάζεται, όμως όλα δείχνουν πως πρόκειται για τον Γουόσπερν. Πλέον ο Γκλας αδυνατεί να ξεχωρίσει την αλήθεια από το ψέμα. Η ένταση θα κλιμακωθεί ακόμα περισσότερο, όταν η Κάθριν θα δώσει στον Μάικλ να διαβάσει το προσχέδιο του νέου της βιβλίου με τίτλο "Ο Ψυχαναλυτής". Τα όρια ανάμεσα στη λογική και την παράνοια θα γίνουν δυσδιάκριτα και τα βασικά ένστικτα θα αποκαλυφθούν. Όπως και στην πρωτότυπη ταινία, έτσι και στο σίκουελ, το τέλος είναι διφορούμενο.

Αποδοχή της ταινίας

Επειδή η σύγκριση με την πρώτη ταινία ήταν αναπόφευκτη, το "Βασικό Ένστικτο 2" έλαβε αρνητικές αλλά και μέτριες κριτικές, ενώ δεν τα πήγε ιδιαίτερα καλά και στις εισπράξεις στους κινηματογράφους των ΗΠΑ, αφού, παρά τις θετικές προσδοκίες, είχε έσοδα ύψους μόλις 6 εκατομμυρίων δολαρίων περίπου. Σε άλλες χώρες είχε σχετικά καλύτερη υποδοχή με αποτέλεσμα τα συνολικά έσοδα της ταινίας διεθνώς τελικά να φτάσουν σχεδόν τα 39 εκατομμύρια δολάρια. Τον Ιούλιο του 2006 η ταινία κυκλοφόρησε και σε ψηφιακό δίσκο (dvd) και έκανε "δεύτερη καριέρα", καθώς ανέβηκε απευθείας στην τρίτη θέση των επίσημων καταλόγων στις ΗΠΑ και αποκλειστικά εκεί μέσα σε δύο μήνες κέρδισε 21 εκατομμύρια δολάρια μόνο από τις ενοικιάσεις.